Jeremia 26 | Beibele Inthaneteng | Phetolelo ya Lefase le Lefsa
26 Mathomong a pušo ya bogoši ya Jehoyakima+ morwa wa Josia, kgoši ya Juda, lentšu le le ile la tla le etšwa go Jehofa, le re:
2 “Se ke seo Jehofa a se boletšego: ‘Ema lapeng la ntlo ya Jehofa,+ o bolele mabapi le ba metse ka moka ya Juda bao ba tlago go tlo khunama ntlong ya Jehofa mantšu ka moka ao ke tla go laelago gore o ba botše ona.+ Go se be le lentšu leo o le tlogelago.+
3 Mohlomongwe ba tla theetša gomme yo mongwe le yo mongwe a gomela tsela ya gagwe e mpe,+ le gona ke tla itsholela bošula bjo ke naganago go ba tlišetša bjona ka baka la bobe bja ditiro tša bona.+
4 O re go bona: “Se ke seo Jehofa a se boletšego: ‘Ge le ka se ntheetše, la se sepele ka molao+ wa ka wo ke o beilego pele ga lena,+
5 la se theetše mantšu a bahlanka ba ka ba baporofeta, ba ke ba romelago go lena, e bile ke tsoga e sa le ka masa ke ba roma, bona bao le sa kago la ba theetša,+
6 le nna ke tla dira ntlo ye gore e swane le yela ya Shilo+ gomme motse wo ka o dira thogako ditšhabeng ka moka tša lefase.’”’”+
7 Baperisita le baporofeta gotee le batho ka moka ba kwa ge Jeremia a bolela mantšu a, a le ntlong ya Jehofa.+
8 Ya re ge Jeremia a feditše go bolela tšohle tšeo Jehofa a mo laetšego tšona gore a di botše batho ka moka, ke moka baperisita le baporofeta le batho ka moka ba mo swara, ba re: “O tlo hwa lehu.+
9 Ke ka baka la’ng o porofetile ka leina la Jehofa, wa re: ‘Ntlo ye e tla swana le yela ya Shilo+ gomme motse wo wona wa šwalalanywa wa se be le modudi’?” Batho ka moka ba kgobokanela Jeremia ntlong ya Jehofa.
10 Ka morago dikgošana tša Juda tša kwa mantšu a, tša rotoga di etšwa ntlong ya kgoši di etla ntlong ya Jehofa+ gomme tša dula fase mojakong wa kgoro e mpsha ya ntlo ya Jehofa.+
11 Baperisita le baporofeta ba re go dikgošana le go batho ka moka: “Monna yo o swanetšwe ke kahlolo ya lehu,+ ka gobane o porofetile ka motse wo go etša ge le ikwetše ka ditsebe tša lena.”+
12 Ke moka Jeremia a re go dikgošana ka moka le batho ka moka: “Jehofa ke yena a nthomilego go porofeta mabapi le ntlo ye le mabapi le motse wo mantšu ka moka ao le a kwelego.+
13 Bjale lokišang ditsela tša lena le ditiro tša lena,+ le kweng lentšu la Jehofa Modimo wa lena, gomme Jehofa o tla itsholela bošula bjo a bo boletšego malebana le lena.+
14 Ge e le nna, šefa ke diatleng tša lena.+ Ntireng seo le bonago se lokile le seo le bonago se swanetše mahlong a lena.+
15 Fela ruri le tsebe gore ge e ba le ka mpolaya, gona le ithweša madi a se nago molato le go a rweša motse wo gotee le badudi+ ba wona, ka gobane Jehofa ka kgonthe ke yena a nthomilego go bolela mantšu a ka moka le hlwaile tsebe.”+
16 Ke moka dikgošana+ le batho ka moka ba re go baperisita le baporofeta: “Ga go kahlolo ya lehu yeo e swanetšego monna yo,+ ka gobane o boletše le rena ka leina la Jehofa Modimo wa rena.”+
17 Le gona, ba bangwe ba banna ba bagolo ba naga ba ema gomme ba re go phuthego ka moka ya batho:+
18 “Mika+ wa Moreshethe+ o kile a porofeta mehleng ya Hesekia kgoši ya Juda+ gomme a re go batho ka moka ba Juda: ‘Se ke seo Jehofa wa madira a se boletšego: “Tsione e tla lengwa bjalo ka tšhemo,+ Jerusalema yona e tla fetoga mokgobo wa mašope+ gomme thaba ya ntlo ya Modimo e tla etša dithaba tše di tletšego dithokgwa.”’+
19 Na Hesekia kgoši ya Juda le batho ba Juda ka moka ruri ba ile ba mmolaya? Na o be a sa boife Jehofa gomme a kgopela go gaugelwa* ke Jehofa+ moo Jehofa a ilego a ba a itsholela bošula bjo a bego a bo boletše ka bona?+ Ka gona re bakela meoya ya rena bošula bjo bogolo.+
20 “Le gona go kile gwa ba le monna yo a bego a porofeta ka leina la Jehofa, e lego Urija morwa Shemaya yo a tšwago Kiriathe-jearima.+ O ile a porofeta ka motse wo le naga ye ka go dumelelana le mantšu ka moka a Jeremia.
21 Kgoši Jehoyakima+ le bagale ba gagwe ka moka gotee le dikgošana tša gagwe ka moka ba kwa lentšu la gagwe, ke moka kgoši ya nyaka go mmolaya.+ Ge Urija a ekwa seo a tšhoga gateetee,+ a tšhaba a ya Egipita.
22 Eupša Kgoši Jehoyakima a romela banna Egipita, e lego Elinathane morwa wa Akiboro+ le banna ba bangwe ba na le yena gore ba ye Egipita.
23 Ba ntšha Urija Egipita ba mo tliša go Kgoši Jehoyakima, yo a ilego a mmolaya ka tšhoša+ gomme a lahlela setopo sa gagwe mabitleng a batho feela.”
24 Godimo ga moo, seatla sa Ahikama+ morwa wa Shafane+ ke sona se ilego sa ema le Jeremia, e le gore a se ke a gafelwa diatleng tša batho gore ba mmolaye.+